Ոչ մէկ կասկած, նաեւ, որ պետական մեղսակցութեամբ կազմակերպուած ոճիր էր Տինքի ահաբեկումը: «Ակօս»ի խմբագրապետը արդէն յաճախակի մահուան սպառնալիքներ կը ստանար՝ հայասպանութեան ճանաչումին ի նպաստ իր բարձրաձայն արտայայտած մտածումներուն եւ ստորագրած յանդուգն գրութեանց համար: Այդօրինակ սպառնալիքներու լոյսին տակ, հետեւաբար, բացառուած էր, որ ինքնագլուխ մոլագարի մը գործը ըլլար օր-ցերեկով այդպէս՝ համարձակօրէն կատարուած Տինքի սպանութիւնը: